รายงานพิเศษ “อ.อ.ป. เร่ง เพิ่มพื้นที่ป่าเศรษฐกิจเพื่อส่งเสริมเกษตรกรปลูกไม้เศรษฐกิจในที่ดินที่มีสิทธิ์ตามกฎหมาย”
องค์การอุตสาหกรรมป่าไม้ (อ.อ.ป.) ตั้งเป้าดำเนินงานในเวลา 20 ปี ส่งเสริมเกษตรกรปลูกไม้เศรษฐกิจ 2 ประเภท ประกอบด้วย  ไม้โตเร็ว ที่มีอายุรอบตัดฟันน้อยกว่า 10 ปี เช่น กระถินเทพา กระถินณรงค์ จะต้องปลูกไม่น้อยกว่า 267 ต้นต่อไร่ และ ไม้โตช้า ที่มีอายุรอบตัดฟันมากกว่า 10 ปี เช่น สัก ประดู่ป่า ยางนา ตะเคียน ปลูก 100 ต้นต่อไร่ ซึ่งเกษตรกรสามารถ ปลูกเป็นแปลง ปลูกบนคันนา ขอบแปลง ปลูกแทรก หรือปลูกเสริมในพื้นที่ทำการเกษตรในรูปแบบต่างๆ ได้ โดย อ.อ.ป. จะพิจารณาตามความเหมาะสมของพื้นที่ในแต่ละภาคและตามความต้องการของเกษตรกรเป็นหลัก

ที่ผ่านมา องค์การอุตสาหกรรมป่าไม้ (อ.อ.ป.) เดินหน้าอย่างจริงจังตามแผนยุทธศาสตร์ชาติระยะ 20 ปี ระหว่างปี 2560 – 2579 ครอบคลุมงานด้านการรักษาความมั่นคงของฐานทรัพยากรและสร้างความสมดุลระหว่างการอนุรักษ์และการใช้ประโยชน์ยั่งยืน ด้วยการ  “ส่งเสริมเกษตรกรปลูกบำรุงไม้เศรษฐกิจในที่ดินที่มีสิทธิ์ตามกฎหมาย” ภายใต้โครงการ “ส่งเสริมปลูกไม้เศรษฐกิจ เพื่อเศรษฐกิจ สังคม และสิ่งแวดล้อมอย่างยั่งยืน” 

นางพรเพ็ญ วรวิลาวัณย์ ผู้อำนวยการองค์การอุตสาหกรรมป่าไม้ (อ.อ.ป.) เล่าให้ฟังว่า ได้เน้นให้เกษตรกรปลูกไม้เศรษฐกิจในที่ดินกรรมสิทธิ์หรือที่ดินที่มีสิทธิการครอบครองการใช้ประโยชน์ตามกฎหมาย โดยเฉพาะพื้นที่ทำการเกษตรที่ใช้ผลผลิตต่ำ สร้างอาชีพทางเลือกให้กับเกษตรกร และเพิ่มพื้นที่ป่าเศรษฐกิจให้กับประเทศอีกทางหนึ่ง ในเบื้องต้นตั้งเป้าไว้ 500,000 ไร่ ระยะเวลา 20 ปี โดยรัฐบาลสนับสนุนค่าใช้จ่ายเงินลงทุนการปลูกและบำรุงรักษาเป็นเวลา 3 ปี ซึ่งปีนี้เกษตรกรสนใจเข้าร่วมโครงการ 2,153 ราย ในพื้นที่ 39 จังหวัดทั่วประเทศ จึงเพิ่มพื้นที่ปลูกอีก 22,000 ไร่ ส่วนปี 2562 จะส่งเสริมเกษตรกรปลูกไม้บำรุงไม้เศรษฐกิจในพื้นที่ 24,130 ไร่ แบ่งเป็น ไม้โตช้า 4,780 ไร่ และไม้โตเร็ว 19,350 ไร่

ในปี 2560 อ.อ.ป. ได้รับเงินสนับสนุนจากรัฐบาลเกือบ 8 ล้านบาท เพื่อส่งเสริมเกษตรกรปลูกไม้มีค่าทางเศรษฐกิจในพื้นที่สวนป่า 8 จังหวัดทั่วประเทศ พื้นที่รวม 2,950 ไร่ ทำให้เกษตรกรมีรายได้เพิ่มขึ้นจากการปลูกไม้เศรษฐกิจเป็นจำนวนมาก หากการส่งเสริมเกษตรกรปลูกบำรุงไม้เศรษฐกิจในที่ดินที่มีสิทธิ์ตามกฎหมายครบตามแผนงาน จะช่วยให้เกษตรกรหรือราษฎรในท้องถิ่นมีอาชีพและรายได้เพิ่มขึ้นจากการส่งเสริมและการจำหน่ายไม้โตเร็วประมาณ 28,000 บาทต่อรายต่อปี และไม้โตช้า 66,000 บาทต่อรายต่อปี ที่สำคัญลดการบุกรุกพื้นที่ของรัฐ  ลดการตัดไม้ทำลายป่าธรรมชาติ ช่วยเพิ่มพื้นที่ป่าเศรษฐกิจให้กับประเทศ และแก้ปัญหาความยากจนของเกษตรกรหรือราษฎรตามนโยบายของรัฐบาล